## Uredba o osiguravanju sredstava, ostvarivanju prava i načinu isplate minimalnih plaća i naknada određenim fizičkim i pravnim osobama

### NN 40/1992 (26.6.1992.), Uredba o osiguravanju sredstava, ostvarivanju prava i načinu isplate minimalnih plaća i naknada određenim fizičkim i pravnim osobama

# VLADA REPUBLIKE HRVATSKE

Na temelju članka 2. Zakona o određivanju kada prestaju vrijediti uredbe
Vlade Republike Hrvatske donesene na temelju zakonske ovlasti i ovlaštenja
Vlade da uredbama uređuje pojedina pitanja iz djelokruga Sabora Republike
Hrvatske ("Narodne novine", br. 39/92.). Vlada Republike Hrvatske
na sjednici održanoj 26. lipnja 1992. godine, donijela je

## UREDBU

### o osiguravanju sredstava, ostvarivanju prava i načinu isplate minimalnih plaća i naknada određenim fizičkim i pravnim osobama

OPĆE ODREDBE

Članak 1.

Ovom Uredbom utvrđuje se način osiguravanja sredstava, način ostvarivanja
prava kao i način isplate osiguranih sredstava za minimalne plaće radnicima
i drugim fizičkim osobama koje imaju na to pravo uslijed posljedica prouzročenih
ratom protiv Republike Hrvatske.

Prema odredbama ove Uredbe korisnicima sredstava iz članka 2. točke
1. i 2. osiguravaju se sredstva za brutto minimalne plaće, a individualnim
poljoprivrednicima za naknadu brutto minimalnih plaća (u daljnjem tekstu:
plaća).

KORISNICI SREDSTAVA

Članak 2.

Korisnici sredstava prema odredbama ove Uredbe su:

1. Organizacije odnosno poslodavci prema odredbama Zakona o radnim odnosima
("Narodne novine", br. 25/92 Pročišćeni tekst),

2. Fizičke osobe koje samostalno obavljaju gospodarsku djelatnost (obrtnici
i dr.), koji su uredno plaćali poreze i doprinose

3. Individualni poljoprivrednici koji su uredno plaćali poreze i doprinose
za mirovinsko-invalidsko i zdravstveno osiguranje.

Iznimno, smatra se da su osobe iz točke 2. i 3. stavka 1. ovoga članka
uredno platile poreze i doprinose ako su nastupile okolnosti iz članka
3. ove Uredbe.

UVJETI ZA OSIGURAVANJE SREDSTAVA

Članak 3.

Korisnicima sredstava iz članka 2. ove Uredbe osiguravaju se sredstva
pod uvjetom da ne mogu obavljati svoju djelatnost zbog uvjeta i posljedica
prouzročenih obrambenim ratom kao:

- nemogućnosti rada odnosno obavljanja djelatnosti zbog potpunog uništenja
poduzeća, radnje, gospodarskih objekata i sl.,

- nemogućnosti rada odnosno obavljanja djelatnosti zbog djelomićnog
uništenja poduzeća, radnje, gospodarskih objekata i sl.,

- nemogućnosti rada odnosno obavljanja djelatnosti zbog drugih okolnosti
prouzročenih obrambenim ratom (privremeno okupirano područje, prekinuta
infrastruktura, komunikacije i sl.).

KORISNICI PRAVA NA ISPLATU PLAĆE

Članak 4.

Korisnici prava na isplatu minimalne plaće odnosno naknade minimalne
plaće prema odredbama ove Uredbe (u daljnjem tekstu: korisnici plaće) su:

1. radnici zaposleni u organizacijama odnosno kod poslodavaca,

2. fizičke osobe koje obavljaju samostalno gospodarsku djelatnost (obrtnici
i dr.), te radnici kod njih zaposleni,

3. individualni poljoprivrednici.

UTVRĐIVANJE PRAVA KORISNIKA SREDSTAVA

Članak 5.

Prava korisnika sredstava na osiguravanje sredstava i okolnosti navedene
u članku 3. ove Uredbe utvrđuje izvršno vijeće općine ili povjerenik Vlade
Republike Hrvatske za određenu općinu (u daljnjem tekstu: izvršno vijeće
ili povjerenik Vlade), prema sjedištu ili prebivalištu korisnika.

Prava iz stavka 1. ovoga članka utvrđuju se na temelju pisanog zahtjeva
korisnika sredstava iz članka 2. ove Uredbe. Korisnik podnosi zahtjev svaki
mjesec u zadnjoj dekadi za prethodni mjesec. Uz zahtjev prilaže popis radnika
i razloge nemogučnosti obavljanja djelatnosti odnosno rada.

Izvršno vijeće ili povjerenik Vlade zatražit će provjeru podataka navedenih
u zahtjevu korisnika sredstava od Službe društvenog knjigovodstve Hrvatske
odnosno od organa uprave kod kojeg se vode podaci o prihodima i porezima
građana.

Izvršnom vijeću ili povjereniku Vlade dužni su, na njihov zahtjev, davati
podatke potrebne za rješavanje zahtjeva korisnika sredstava i drugi organi.

Izvršno vijeće ili povjerenik Vlade odmah donosi odluku o pravu korisnika
sredstava na osiguravanje sredstava za isplatu plaća. Odluka obavezno sadrži:
mjesec na koji se odnosi odluka, puni naziv korisnika iz članka 2. ove
Uredbe (mjesto sjedišta, prebivališta odnosno boravka korisnika, kratak
opis razloga nemogućnosti obavljanja djelatnosti odnosno rada iz članka
3. ove Uredbe, te popis svih korisnika prava na isplatu plaće kao i ukupni
iznos sredstava za isplatu plaće odnosno naknade.

Odluka iz stavka 5. ovoga članka dostavlja se Područnoj službi odnosno
ispostavi Zavoda za zapošljavanje, korisniku sredstava i Uredu za prognanike
i izbjeglice. Područne službe odnosno ispostave Zavoda za zapošljavanje
odmah dostavljaju Odluke iz stavka 5. ovoga članka Središnjoj službi Zavoda
za zapošljavanje Zagreb.

OSIGURANJE SREDSTAVA I NAČIN OSTVARIVANJA PRAVA

Članak 6.

Sredstva za isplatu plaća po odredbama ove Uredbe osigurava Republika
Hrvatska iz Državnog proračuna.

Članak 7.

Zavod za zapošljavanje - Središnja služba Zagreb (u daljnjem tekstu:
Zavod), na temelju dostavljenih odluka iz članka 5. ove Uredbe, podnosi
zahtjev Ministarstvu financija za osiguravanje sredstava.

Na zahtjev Zavoda iz stavka 1. ovoga članka, Ministarstvo financija
osigurava i doznačuje sredstva za korisnike iz članka 2. ove Uredbe na
račun Zavoda.

Članak 8.

Korisnik kredita iz članka 2. ove Uredbe zaključit će ugovor o kreditu
kojim se utvrđuju obveze korisnika sredstava sa bankom koju odredi Zavod.

Ugovor o kreditu zaključuju organizacije odnosno poslodavci.

Ugovor o kreditu, za korisnike sredstava koji zapošljavaju do pet radnika
za fizičke osobe i poljoprivrednike odnosno organizacije odnosno poslodavce
zaključuje izvršno vijeće ili povjerenik Vlade uz prethodnu odluku Skupštine
općine ili Skupštine Grada Zagreba prema mjestu sjedišta korisnika sredstava.

Sredstva korisnicima iz članka 2. ove Uredbe odobravaju se u vidu kredita
na rok od 180 dana uz mogućnost odgode s kamatnom stopom u visini eskontne
stope Narodne banke Hrvatske. Prilikom zaključenja ugovora o kreditu sa
poslovnom bankom korisnik sredstava iz članka 2. ove Uredbe dužan je na
zahtjev banke dostaviti dokaze o osiguranju i mogućnostima otplate kredita.

Članak 9.

Nakon zaključenog ugovora o kreditu Zavod doznačuje sredstva:

1. korisniku sredstava koji zapošljava više od pet radnika - izravno
odnosno na način kako je to u odluci izvršnog vijeća ili povjerenika Vtade
određeno,

2. za korisnike sredstava koji zapošljavaju do pet radnika odnosno fizičke
osobe i individualne poljoprivrednike na žiro račun nadležne područne službe
Zavoda za zapošljavanje.

Korisnici sredstava koji zapošljavaju više od pet radnika neposredno
isplaćuju plaću korisniku plaće. Za korisnike sredstava koji zapošljavaju
do pet radnika odnosno fizičke osobe i individualne poljoprivrednike korisnika
plaće, plaću isplaćuje Zavod za zapošljavanje odnosno mjesno nadležne područne
službe i ispostave prema mjestu sjedišta, prebivališta ili boravišta korisnika
plaće.

Prilikom isplate plaće korisniku plaće isplatilac je obvezan obračunati
i isplatiti doprinose s osnova plaće.

Članak 10.

Korisnici sredstava iz članka 2. ove Uredbe ostvaruju pravo na osiguravanje
sredstava od dana kada su nastale okolnosti iz članka 3. ove Uredbe.

Prestanak okolnosti iz članka 3. ove Uredbe utvrđuje izvršno vijeće
ili povjerenik Vlade.

Članak 11.

Korisnik plaće iz članka 4. ove Uredbe, dužan je raditi u drugoj organizaciji
odnosno kod drugog poslodavca ako ga, uputi Zavod odnosno po zahtjevu izvršnog
vijeća ili povjerenika Vlade, i ako bude obuhvaćen radnom obvezom.

Ako korisnik plaće odbije raditi temeljem odredbe stavka 1. ovoga članka
prestaje mu pravo na isplatu plaće temeljem odredaba ove Uredbe.

O odbijanju rada korisnika plaće nadležna područna služba Zavoda za
zapošljavanje obavijestit će organizaciju odnosno poslodavca kod kojeg
je zaposlen. Organizacija odnosno poslodavac obustavit će isplatu plaće
korisniku, za vrijeme za koje je on odbio raditi u smislu odredbe stavka
1. ovoga članka.

Članak 12.

Ostvarivanjem prava po odredbama ove Uredbe korisniku plaće iz članka
4. ove Uredbe prestaje pravo na novčanu naknadu koju je stekao temeljem
priznatog statusa prognanika ili izbjeglice.

Članak 13.

Radnicima koji ostvaruju pravo na plaću prema odredbama ove Uredbe kao
i radnicima prognanicima i izbjeglicama koji zbog okolnosti i posljedica
obrambenog rata nisu u mogučnosti raditi na svojim radnim mjestirna ne
prestaje radni odnos dok postoje navedene okolnosti.

Pravo na plaću osobama iz članka 4. točke 2. i 3. ove Uredbe i pravo
iz stavka 1. ovoga članka ne priznaje se radnicima koji su na bilo koji
način sudjelovali u neprijateljskim aktivnostima protiv Republike Hrvatske.

Odluku o prestanku prava iz stavka 2. ovoga članka donosi nadležno izvršno
vijeće ili povjerenik Vlade.

Korisnik plaće dužan je vratiti svote novčanih primanja koje je ostvario
protivno odredbama ove Uredbe.

KAZNENE ODREDBE

Članak 14.

Novčanom kaznom od 50.000 do 400.000 hrvatskih dinara kaznit će se za
prekršaj organizacija odnosno poslodavac koji koristi rad korisnika plaće
protivno odredbi stavka 1. članka 11. ove Uredbe.

Za prekršaj iz stavka 1. ovoga članka, novčanom kaznom od 5.000 do 40.000
hrvatskih dinara kaznit će se i odgovorna osoba u organizaciji ili kod
poslodavca.

Članak 15.

Novčanom kaznom od 5.000 do 20.000 hrvatskih dinara kaznit će se za
prekršaj korisnik plaće ako bude zatečen da radi u drugoj organizaciji
odnosno kod drugog poslodavca protivno odredbama stavka 1. članka 11. ove
Uredbe.

PRIJELAZNE I ZAKLJUČNE ODREDBE

Članak 16.

Zahtjevi podnijeti do dana stupanja na snagu ove Uredbe koji nisu riješeni,
riješit će se po odredbama ove Uredbe.

Članak 17.

Danom stupanja na snagu ove Uredbe prestaju važiti Zakon o fondovima
zajedničkih rezervi ("Narodne novine", br. 9/78, 12/78,13/78,
57/85 i 8/88), i Uredba o načinu isplate zajamčenih osobnih dohodaka određenim
kategorijama radnika ("Narodne novine", br. 64/91).

Članak 18.

Prava i obveze, dosadašnjih fondova zajedničkih rezervi u Republici
Hrvatskoj stupanjem na snagu ove Uredbe prenose se na Zavod za zapošljavanje.

Fondovi zajedničkih rezervi u Republici Hrvatskoj obvezni su zaključiti
svoje poslovanje i sačiniti zaključne račune u roku od 30 dana od dana
stupanja, na snagu ove Uredbe.

Članak 19.

Ova uredba stupa na snagu danom objave u "Narodnim novinama".

Klasa: 120-02/92-01/11

Urbroj: 5030112-92-2

Zagreb, 26. lipnja 1992.

Predsjednik

**dr. Franjo Gregurić, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Uredba, NN 40/1992-1022
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)